Kemie

Kemie on Tohmajärven kunnan keskuskylä ja -taajama, joka sijaitsee Pohjois-Karjalan eteläosassa. Kemie on kehittynyt vaaran laelle usean pohjoiskarjalaisen asutusalueen tapaan.

Tohmajärven kirkko sijaitsee Kirkkoniemessä Tohmajärven pohjoisrannalla, viitisen kilometriä keskuskylästä kaakkoon.

Tilastokeskuksen taajama-aluerajauksen mukaan Kemien taajaman pinta-ala oli 4,68 neliökilometriä ja väkiluku 1 469 vuoden 2019 lopussa. Tilastollinen taajamarajaus voi poiketa virallisesta kunnan tai kunnanosien rajauksesta.

Kirjallisissa merkinnöissä paikkakunta on esiintynyt seuraavasti: Kemie (1618), Kemiä By (1631). Sana kemi merkitsee ’kovapohjaista kenttää, ketoa’.  Kylännimi on osa mäennimestä Kemienmäki (murteessa Kemmiimmäki). Kemie, murteellisesti Kemmii, on lyhentynyt monikon genetiivimuodosta Kontiolahden Selkie-kylän tavoin.

Lähteet

Luokka:Tohmajärvi
Luokka:Pohjois-Karjalan maakunnan taajamat
Luokka:Suomen kuntakeskukset